בס''ד

**מאגר שאלות למבחן 10 שנות לימוד בחומש ופרשת השבוע**

שאלות בפרשה נבחרת בכל חומש

כדלהלן: [א]חומש בראשית-פרשת בראשית. [ב]חומש שמות-פרשת משפטים. [ג]חומש ויקרא-פרשת קדושים. [ד]חומש במדבר-פרשת בהעלותך. [ה]חומש דברים-פרשת ראה.

**[א] ספר בראשית- פרשת בראשית**

1)כתוב דבר אחד אותו ברא ה' בכל אחד מששת ימי הבריאה. (פרק א')

תשובה: יום א'- יצירת האור והבדלה בין האור והחושך. יום ב'- יצירת הרקיע והבדלה בין מים עליונים לתחתונים. יום ג'- יצירת היבשות והבדלתן מהימים. וכן יצירת הצומח. יום ד'- יצירת המאורות. יום ה'- יצירת בעלי החיים שבמים והעופות. יום ו'- יצירת בעלי החיים שבארץ ובריאת האדם.

2) באיזה יום בבריאה לא נאמר 'כי טוב' ובאיזה יום נאמר פעמיים 'כי טוב', ומדוע? (פרק א' פסוקים ו-יג וברש''י פסוק ז)

תשובה: ביום שני לא נאמר 'כי טוב' כיון שעדיין לא הסתיימה מלאכת יום שני הפרדת המים, רק ביום שלישי שהסתיימה מלאכת הפרדת המים (לים ויבשה) נאמר פעמיים כי טוב גם למלאת היום השני.

3)מה המצווה הראשונה שציוה ה' את האדם? (פרק א' פסוק כח)

תשובה: פרו ורבו.

4)איזה אוכל היה מותר לאדם ולחיות לאכול קודם המבול? (פרק א' פס' כט ל וברש''י)

תשובה: קודם המבול היה מותר לאדם ולחיות לאכול רק מהגדל בארץ ואסור להם היה לאכול מהחיות.

5)כתוב שני דברים שה' בירך אותם בפרשת בראשית. (פרק א פסוקים כב כח ופרק ב' פסוק ג)

תשובה: ה' בירך את העופות והדגים שיתרבו, כמו כן בירך את אדם שיתרבה וישלוט בחיות. כמו כן ה' בירך את יום השבת.

6) באיזה מקום הניח ה' את האדם כשבראו, ומה הזהירו? (פרק ב' פס' טו- יז)

תשובה: בגן עדן, והזהיר אותו שלא יאכל מעץ הדעת.

7)כיצד נברא האדם וכיצד נבראה האשה? (פרק ב' פסוקים ז, כא)

תשובה: האדם נברא מעפר מן האדמה, והאשה נבראה מהצלע של האדם.

8) מה הוסיף הנחש על ציווי השם, ומדוע? (פרק ג פסוק א)

תשובה: הנחש הוסיף שה' אמר לא לאכול מכל עץ הגן, ובכך רצה להפוך את ציווי ה' לקשה לביצוע ובכך לשכנע את האשה לעבור עליו. או שרצה להיכנס עמה בדברים שהאשה תתחיל להתווכח עמו ויוכל להמשיך ולדבר עמה על עץ הדעת (רש''י).

9)מה הוסיפה האשה על הציווי שלא לאכול מעץ הדעת? (פרק ג פסוק ג וברש''י)

תשובה: האשה הוסיפה שה' אמר גם לא לגעת בעץ הדעת.

10)בחטא עץ הדעת, מה נענשו [א] האדם. [ב] האשה. [ג] הנחש?

(פרק ג' פסוקים יג- יט)

תשובה: [א] האדמה תקולל ותגדל קוצים ואדם יצטרך לעבוד קשה כדי לגדל פרות מהאדמה. כמו כן האדם גורש מגן עדן. [ב] האשה תלד מתוך קושי. וגם היא תשתוקק לבעלה ובעלה ישלוט בה. [ג] כל מה שהנחש יאכל יהי-ה בטעם עפר. ה' יעשה איבה בין צאצאי האשה לנחש. והנחש יהי-ה מקולל יותר מכל חיית השדה.

11)מדוע הרג קין את הבל אחיו? ובמה נענש? (פרק ד' פסוקים א-יב)

תשובה: קין קינא בהבל אחיו על שה' קיבל את מנחת הבל ולא קיבל את מנחת קין. קין נענש שהאדמה התקללה בעבורו ושהוא יהי-ה נע ונד בארץ.

12) מה השמות של הבנים שנולדו לאדם הראשון? (פרק ד' פסוקים א, ב, כה)

תשובה: קין, הבל, שת.

13)מדוע חנוך לא האריך ימים יחסית לדורותיו? (פרק ה' פסוקים כב- כד וברש''י)

תשובה: אלוקים לקח אותו מוקדם מכיוון שהוא היה צדיק ואלוקים חשש שהוא ילמד מהמעשים הרעים של אנשי דורו ויתקלקל.

14)מי כתוב בתורה שחי הכי הרבה שנים ? (פרק ה' פסוק כז)

תשובה: מתושלח.

7)כמה דורות היו מאדם הראשון עד נח?(פרק ה')

תשובה: 10 דורות.

**[ב] ספר שמות- פרשת משפטים**

1)מתי עבד עברי יוצא לחירות? (פרק כא פסוקים א- ו' וברש''י 'ועבדו לעולם')

תשובה: בסוף שש שנים לעבודתו או כאשר מגיעה שנת היובל.

2)כתוב שתי עבירות כלפי ההורים המחייבות מיתה. (פרק כא פס' טו, יז)

תשובה: המקלל אביו ואמו בשם וכן המכה אביו ואמו בפצע עם חבורה חייב מיתה.

3) כתוב שלושה מסוגי התשלומים שמשלם אדם המזיק לרעהו?

(פרק כא פסוק יט ופסוק כא וברש''י)

תשובה: נזק, צער, רפוי, שבת, בושת.

4)מתי עבד כנעני יוצא לחירות? (פרק כא' פסוקים כו כז וברש''י)

תשובה: כאשר האדון פגע בשן או בעין של העבד או באחד מ24 ראשי אברים של העבד.

5) מה עושים עם שור שהרג אדם? (פרק כא' פסוק כח)

תשובה: הורגים את השור.

6)הסבר:[א]שור תם. [ב]שור מועד. (פרק כא פסוקים לה, לו)

תשובה: [א] שור שלא נגח עדיין 3 פעמים ואינו רגיל לנגוח. [ב] שור שרגיל לנגוח שנגח כבר 3 פעמים.

7) כתוב את אחד מארבע אבות נזיקין, והבא את הפסוק בפרשה שהוא מוזכר. (פרק כא' פסוק לג 'קרן' פסוק כח. פרק כב' פסוקים ד, ה)

תשובה: שן-'ובער בשדה אחר'. רגל- 'ושלח את בערו'. אש- 'כי תצא אש'. בור 'כי יכרה איש בור..'.( י''א גם קרן 'וכי יגח')

8)מתי משלם הגנב? [א]כפל. [ב]תשלומי ארבעה. [ג]תשלומי חמישה.

(פרק כא פסוק לז. פרק כב' פסוק ו)

תשובה: [א]כאשר נמצא הגנב והגנב לא הודה. [ב] אם גנב שה וטבח או מכר אותו. [ג] אם גנב שור וטבח או מכר אותו.

9) מה הם ארבעת סוגי השומרים המוזכרים בתורה? (פרק כב' פסוקים ו-יג וברש''י)

תשובה: שומר חינם, שומר שכר, שוכר, שואל.

10)מה דינו של השואל כלי מחבירו ונשבר הכלי באונס? (פרק כב פסוק יג)

תשובה: חייב, ששואל חייב באונסים.

11) מאיזה גיל אפשר לתת בהמה לקרבן? (פרק כב' פסוק כח)

תשובה: מבן שמונת ימים.

12)כתוב שני ציווים שציותה התורה את הדיינים להיזהר במשפט.

(פרק כג פסוקים ו ח)

תשובה: לא לקחת שוחד, לא להטות את הדין לטובת העני או העשיר.(יתקבלו גם ציווים נוספים שאינם מפורשים בפשט הפסוק)

13) מה הם שלושת הרגלים, ובאיזה שם נקרא בפרשתנו כל חג?

(פרק כג' פסוקים יד- יז וברש''י)

תשובה: פסח שבועות סוכות. פסח נקרא חג המצות. שבועות נקרא חג הקציר. סוכות נקרא חג האסיף.

14)מדוע ה' לא יכרית מיד את הגויים מארץ ישראל? (פרק כג' פסוקים כט ל)

תשובה: כדי שהארץ לא תישאר שממה ואז ירבה על עם ישראל חיית השדה.

15) מה יקרה אם נעשה את רצונו של ה'? (מספיק 2 דברים)

(פרק כג' פסוקים כב-לא)

תשובה: ה' יברך את לחמנו ומימנו ויסיר מחלה מקרבנו, לא יהי-ה מפלת נפלים ועקרה בארצנו , הגויים יפחדו ממנו וה' ימית את הגויים שנבוא בהם וכולם יברחו מפניך ואשלח את הצרעה שתגרש את האומות מארץ ישראל ואני ייתן את גבולך מים סוף עד ים פלישתים ומהמדבר עד הנהר ואגרש את יושבי הארץ מפניך.

**[ג] ספר ויקרא- פרשת קדושים**

1)מנין שאם אביו אומר לו לעבור על דברי תורה לא ישמע לו?

(פרק יט' פסוק ג וברש''י)

תשובה: שכתוב 'איש אביו ואמו תיראו ואת שבתותי תשמרו אני ה'' בא הכתוב להורות לנו שגם בשביל המורא מההורים אין לעבור על ציווי ה' ולחלל את השבת וכדומה.

2)כמה זמן נאכל קרבן שלמים? (פרק יט פסוק ו)

תשובה: שני ימים ולילה שביניהם.

3) בזמן קצירת התבואה יש בפרשתנו שתי מצוות להשאיר תבואה לעניים, מה הם המצוות? (פרק יט' פסוק ט)

תשובה: לקט- תבואה הנופלת בזמן אסיפת התבואה מצווה להשאירה לעניים. פאה- מצווה להשאיר בסוף השדה תבואה ולא לקצור אותה אלא העניים יקצרו אותה.

4)'לא תעשוק את רעך' כיצד עוברים על איסור זה? (פרק יט' פסוק יג וברש''י)

תשובה: כאשר אנו מעכבים את השכר המגיע לפועל אנו עוברים ב'לא תעשוק את רעך'.

5)'לא תקלל חרש ולפני עור לא תתן מכשול ויראת מאלקיך' מדוע כאן הוזכר ויראת מאלקיך'? (פרק יט' פסוק יד)

תשובה: החרש אינו יודע שקללו אותו וגם העיור אינו רואה מי שם לו מכשול, לכן האדם אינו מפחד מהם להרע להם ורק יראת ה' מונעת ממנו להרע להם. (רמב''ן). ורש''י כתב שכיוון שיכול לומר שלטובה נתכוון וזה מסור ללבו לכן נאמר 'ויראת מאלקיך'.(יש לדעת רק פרוש אחד)

6) מנין שצריך אדם לדון את חבירו לכף זכות? (פרק יט' פסוק טו וברש''י)

תשובה: שכתוב 'בצדק תשפוט עמיתך'.

7)היכן מוזכר בפרשתנו איסור לשון הרע ורכילות? (פרק יט' פסוק טז)

תשובה: 'לא תלך רכיל בעמך'

8) 'הוכח תוכיח את עמיתך ולא תשא עליו חטא' ממה התורה מזהירה את המוכיח את חבירו? (פרק יט' פסוק יז וברש''י)

תשובה: התורה מזהירה את המוכיח שבשביל התוכחה לא ילבין ברבים את פניו של חבירו.

9)הסבר:[א] נקימה. [ב]נטירה. (פרק יט' פסוק יח וברש''י)

תשובה: [א] לא להימנע לעשות טובה לשני כיוון שגם הוא לא עשה לך טובה. [ב] גם אם אינך נמנע מלעשות לו טובה אל תזכיר לו שהוא לו עשה לך טובה.

10)מה הם שלושת איסורי כלאים? (פרק יט' פסוק יט)

תשובה: כלאי זרעים, כלאי בגדים, וכלאי בהמה.

11) מה דינו של עץ מאכל [א] בשלוש שנים לנטיעתו. [ב] בשנה הרביעית לנטיעתו. (פרק יט' פסוקים כג כד וברש''י)

תשובה: [א] אסור לאכול מפירות העץ. [ב] יש להעלות את הפירות לירושלים ולאכול אותם, או לחילופין יש לפדות את הפירות ולעלות את הכסף ולקנות בו דברי מאכל או קרבנות בירושלים.

12)איזה איסורים יכול לעבור המסתפר שלא על פי ההלכה? (פרק יט פס' כז)

תשובה: האיסור להקיף את פאת הראש והאיסור להשחית את פאת הזקן.

13) איזה סימנים אסור לנו לעשות בגופינו? (פרק יט פסוק כח וברש''י)

תשובה: אסור לשרוט על המת, ואסור לעשות כתובת קעקע בבשר

14)מה תעשה ארץ ישראל לחוטאים? (פרק כ' פסוק כב)

תשובה: ארץ ישראל תקיא אותם.

15)איזה איסורים שאנו עוברים עליהם אנו משקצים את נפשותינו?

(פרק כ' פסוק כה)

תשובה: על ידי איסורי מאכלות אסורות כשאוכלים בהמה או עוף טמא.

**[ד]ספר במדבר- פרשת בהעלותך**

1) 'וזה מעשה המנורה מקשה זהב' על פי פסוק זה הסבר כיצד נעשתה המנורה? (פרק ח' פסוק ד וברש''י)

תשובה: היה גוש של ככר זהב הכו עליו בפטיש בצורה של המנורה ולא שעשו את המנורה חתיכות חתיכות וחיברו אותם.

2)לאחר שחטאו הבכורות בעגל, מי נלקחו תחתם לעבודת ה'?

(פרק ח' פסוקים טז- יט)

תשובה: הלויים נלקחו תחת הבכורות לעבודת ה'.

3)כתוב שני דברים שעשו ללוים כדי להכניסם לעבודת המשכן.

(פרק ח פסוקים ה-כב)

תשובה: הזו עליהם מי חטאת, העבירו תער על כל בשרם, בני ישראל יסמכו ידיהם על הלוים ואהרן יניף את הלויים.

4) מאיזה גיל ועד איזה גיל עבדו הלויים במשכן? (פרק ח' פסוקים כד,כה וברש''י)

תשובה: מגיל 25 ועד גיל 30. (רש''י מסביר שמגיל 25 עד 30 הם למדו את הלכות העבודה במשכן ורק בגיל 30 הם התחילו לעבוד).

5) מה ענה משה לאנשים הטמאים שרצו לעשות את קרבן פסח בזמנו?

(פרק ט' פסוק ח)

תשובה: משה ענה להם שימתינו והוא ישמע מה ה' יענה להם.

6) מתי עושים [א] פסח ראשון. [ב] פסח שני. ומי עושים פסח שני?

(פרק ט' פסוקים א-יד)

תשובה: [א] ביד' ניסן. [ב] ביד' אייר. מי שהיה טמא בזמן פסח ראשון או שהיה בדרך רחוקה עושה פסח שני.

7)כיצד ידעו עם ישראל במדבר שהם צריכים לצאת למסע? (פרק ט' פס' יז)

תשובה: על ידי עמוד הענן. כאשר עלה עמוד הענן מעל המשכן ידעו עם ישראל שהם צריכים לצאת למסע.

8) כתוב שני דברים להם שימשו החצוצרות. (פרק י' פסוקים א-י)

תשובה: למקרא העדה, למקרא הנשיאים, למסע המחנות, בשעת מלחמה, על הקרבנות במועדים.

9) מה סדר מסע של הדגלים במדבר? (פרק י פסוקים יא- כח)

תשובה: הדגל הראשון שנסע הוא של יהודה (ועמו יששכר וזבולון) הדגל השני ראובן (ועמו שמעון וגד) הדגל השלישי אפרים (ועמו מנשה ובנימין) האחרון שבט דן (ועמו אשר ונפתלי). (יש לזכור רק את השבט שבראשי הדגלים).

10)מדוע נצטווה משה לאסוף את 70 הזקנים? (פרק יא' פסוקים טז, יז)

תשובה: כדי שיעזרו למשה בהנהגת העם.

11) כיצד הגיב משה על בקשת יהושע לכלוא את אלדד ומידד?

(פרק יא' פסוק כט)

תשובה: משה אמר שהלוואי שכל עם ישראל יהיו נביאים כמותם , ולכן אין לכלוא אותם.

12)במה העניש ה' את המתאוננים שאין להם בשר? (פרק יא פסוקים לא-לד)

תשובה: הם מתו תוך כדי אכילת הבשר שה' הביא להם.

13)מדוע לקתה מרים בצרעת? (פרק יב' פסוקים א-ח)

תשובה: כיון שהיא דברה לשון הרע על משה, שמשה פורש מאשתו.

14) מה עשה משה לאחר שמרים לקתה בצרעת ? (פרק יב' פסוק יג)

תשובה: משה התפלל לה' שירפא את מרים מצרעתה (על אף שלקתה בגלל שדיברה על משה לשון הרע)

**[ה] ספר דברים- פרשת שופטים**

1) אלו שני דברים אסר ה' לעשות כיון שעובדי עבודה זרה היו עושים כן במזבחותיהם? (פרק טז פסוקים כא, כב, ברש''י וברמב''ן)

תשובה: לא לטעת אשרה- עץ אצל מזבח ה' (רמב''ן) ולא לעשות מזבח ממצבה- מאבן אחת כדרך שעשו הכנענים (רש''י)

2) מה הוא עונשו של העובד עבודה זרה? (פרק יז' פסוקים ב-ז)

תשובה: סקילה.

3)כיצד נקרא בתורה האיסור לעבור על פסק החכמים? (פרק יז' פסוק יא)

תשובה: 'לא תסור'.

4)כאשר אדם מישראל התקשה בדין ממצוות התורה לאן היה עליו לפנות בזמן בית המקדש? (פרק יז' פסוקים ח- יא)

תשובה: לעלות לבית דין הגדול שנמצא בסמיכות מקום לבית המקדש ולשאול אותם.

5) מי לא יכול להתמנות למלך על ישראל? (פרק יז' פסוק טו)

תשובה: אפשר למנות מלך רק מישראל ולא גוי (גם לא גר).

6)כתוב שני ציווים שצווה המלך במיוחד. (פרק יז' פסוקים טז- כ)

תשובה: לא להרבות לו נשים, לא להרבות לו כסף וזהב, לא להרבות לו סוסים ושיכתוב ספר תורה שיהי-ה עמו.

7) הלויים לא קבלו נחלה כמו שאר עם ישראל, מה הם קבלו בתמורה?

(פרק יח' פסוק א וברש''י)

תשובה: הם יקבלו את החלק בקרבנות (הכהנים). וכן תרומות ומעשרות.

8)כתוב שלוש מתנות כהונה המופיעות בפרשתנו. (פרק יח' פסוקים ג,ד)

תשובה: זרוע לחיים וקבה מהשור או השה. ראשית הגז, והתרומה מראשית דגנך תירשך ויצהרך.

9)כתוב שלושה סוגי כישוף שאסרה התורה. (פרק יח' פסוקים י, יא)

תשובה: קוסם קסמים, מעונן, מנחש ומכשף, חובר חבר, אוב וידעוני ודורש אל המתים.

10)מניין שאין לאדם לחקור על העתידות? (פרק יח' פסוק יג וברש''י)

תשובה: שנאמר 'תמים תהיה עם ה' אלוקיך'.

11) מה נתן ה' לעם ישראל במקום המעוננים והקוסמים של הגויים?

(פרק יח' פסוקים יד, טו וברש''י)

תשובה: ה' נתן לעם ישראל במקומם נביאי אמת.

12)מה דינו של הרוצח בשוגג? (פרק יט' פסוקים ב-ה)

תשובה: הוא בורח לעיר מקלט, ונמצא שם עד מות הכהן הגדול.

13) על פי כמה עדים מחייבים את הנאשם? (פרק יט' פסוק טו)

תשובה: על פי שני עדים ולא מספיק עד אחד.

14)מה דינו של עד זומם? (פרק יט' פסוקים טז-כא)

תשובה: אם העידו על עד שהוא היה במקום אחר מהמקום שהוא אומר שראה את העדות מענישים את העד שהוא יקבל את העונש שהוא רצה לחייב את הנאשם על ידי עדותו.

15) כתוב שניים מתוך ארבעת סוגי האנשים שהשוטרים אומרים להם שאינם יוצאים למלחמה? (פרק כ' פסוקים ה-ח)

תשובה: מי שארס אשה ולא הספיק להינשא לה, מי בנה בית ולא הספיק לחנוך אותו, מי שנטע כרם ולא הספיק לחללו (בשנה הרביעית לנטיעה) וכן איש הירא ורך הלבב (שני פרושים: או שמפחד מהעברות שבידו או שמפחד מהמלחמה)

16) מה עושים כאשר מוצאים סמוך לעיר מת שלא יודעים מי הרג אותו?

(פרק כא' פסוקים א-ט)

תשובה: מביאים עגלה לנחל איתן הסמוך לעיר ושמה עורפים את העגלה וזקני העיר סומכים ידיהם על העגלה ואומרים 'ידינו לא שפכו את הדם הזה'.

בהצלחה